ΑΠΟΦΑΣΗ – ΨΗΦΙΣΜΑ ΤΗΣ ΓΕΝΙΚΗΣ ΣΥΝΕΛΕΥΣΗΣ ΤΗΣ ΚΙΝΗΜΑΤΟΓΡΑΦΙΚΗΣ ΛΕΣΧΗΣ ΛΑΡΙΣΑΣ – 16/1/2025

Ο κινηματογράφος και ο πολιτισμός εν γένει αποτελεί βασικό κοινωνικό αγαθό και αδιαπραγμάτευτο δικαίωμα, θεμέλιο λίθο της ανθρώπινης ανάπτυξης και της κοινωνικής προόδου.

Ειδικότερα οι κινηματογραφικές λέσχες αποτελούν σημαντικούς φορείς πολιτιστικής έκφρασης και κοινωνικής συνοχής καθώς παρέχουν πρόσβαση σε ποιοτικές ταινίες που δεν προβάλλονται από τους εμπορικούς κινηματογράφους και μέσω της πολιτιστικής προσφοράς τους ενισχύουν τη συλλογική ταυτότητα και ενθαρρύνουν την κριτική σκέψη και την κοινωνική ευαισθησία και αλληλεγγύη.

Είναι λοιπόν υποχρέωση της τοπικής αυτοδιοίκησης να στηρίζει, να ενισχύει, να διευκολύνει και να συνδράμει με κάθε τρόπο, κάθε συλλογικότητα, φορέα και μη κερδοσκοπικό σωματείο που προσφέρει στην πόλη και την κοινωνία της, παράγοντας πολιτιστικό έργο. Πόσο μάλιστα όταν πρόκειται για έναν από τους παλαιότερους πολιτιστικούς φορείς της πόλης, την Κινηματογραφική Λέσχη Λάρισας, η οποία φέτος συμπληρώνει τα 50 χρόνια λειτουργίας της και αποτελεί ένα ζωντανό κύτταρο πολιτισμού της πόλης.

Για τους παραπάνω λόγους απαιτούμε από τον Δήμο Λαρισαίων και την Αντιδημαρχία Πολιτισμού, να ξεκαθαρίσουν άμεσα και χωρίς ασάφειες την ακριβή τους θέση σε σχέση με την Κινηματογραφική Λέσχη, και να παραχωρήσουν στην Κινηματογραφική Λέσχη Λάρισας την αίθουσα του Χατζηγιάννειου Πνευματικού Κέντρου για τις προβολές της 2 φορές την εβδομάδα, κάθε Δευτέρα και Τρίτη, όπως ίσχυε μέχρι πέρυσι, προκειμένου να συνεχιστεί η απρόσκοπτη λειτουργία της.

Συνεχίζουμε τις προβολές μας, ξεκινώντας από την ερχόμενη Δευτέρα και Τρίτη (20 & 21 Ιανουαρίου) και καλούμε τον κόσμο της Λάρισας να κατακλύσει το Χατζηγιάννειο και να στηρίξει τις προβολές.

Καλούμε επίσης κάθε φορέα της πόλης να σταθεί δίπλα στην Κινηματογραφική Λέσχη Λάρισας με ψηφίσματα στήριξης, προκειμένου να συνεχιστούν οι προβολές στο Χατζηγιάννειο.